Predkladacia správa

Vláda Slovenskej republiky uznesením č. 434 zo dňa 18. júna 1996 schválila sumu, účel i subjekt, ktorý zabezpečí realizáciu vysporiadania časti pohľadávky Slovenskej republiky voči Ruskej federácii v súlade s Dohodou medzi vládou Slovenskej republiky a vládou Ruskej federácie o riešení zadlženosti bývalého ZSSR a Ruskej federácie voči Slovenskej republike.  Na základe tohto uznesenia Úrad pre normalizáciu, metrológiu a skúšobníctvo Slovenskej republiky uzatvoril kontrakt s ruskou sprostredkovateľskou spoločnosťou                 OAO ATOMENERGOEXPORT, Moskva na výstavbu Cyklotrónového centra Slovenskej republiky. 
Ministerstvo financií Slovenskej republiky a Ministerstvo financií Ruskej federácie vo forme Memoranda každoročne odsúhlasujú rozsah projektov a objem finančných prostriedkov, ktorý sa použije na financovanie týchto projektov zo zostatku ruskej zadlženosti voči Slovenskej republike. Projekt budovania Cyklotrónového centra Slovenskej republiky je zakotvený aj v Dodatku č. 1 k Memorandu z 18. marca 2003 o vzájomnom porozumení v otázke vyrovnania zadlženosti Ruskej federácie voči Slovenskej republike vyplývajúcej z medzivládnej Dohody z 24. júna 1994 v znení Protokolu z 28. augusta 2002 o vykonaní zmien v vyššie uvedenej Dohode.
Listom predsedu úradu zo dňa 24. 9. 2004 informoval Úrad pre normalizáciu, metrológiu a skúšobníctvo Slovenskej republiky Ministerstvo financií Slovenskej republiky, že dňa 12. 5. 2004 spoločnosť OAO ATOMENERGOEXPORT jednostranne zrušila Dodatok č. 19 (ktorým bol upresnený harmonogram financovania na rok 2004) a výstavba Cyklotrónového centra Slovenskej republiky nepokračovala v súlade s podpísaným kontraktom.
Vychádzajúc z uvedenej situácie výrobca hlavnej technologickej časti Cyklotrónového centra Slovenskej republiky SÚVJ Dubno zrušil so spoločnosťou OAO ATOMENERGOEXPORT komisionársku zmluvu. Následne na to vypovedal zmluvu s uvedenou spoločnosťou aj Úrad pre normalizáciu, metrológiu a skúšobníctvo Slovenskej republiky a začal hľadať náhradného partnera, schopného realizovať projektovanú akciu za nezmenených podmienok. 
Ministerstvo financií Slovenskej republiky listom č. MF/9266/2004-3 zo dňa 24. septembra 2004 oznámilo Úradu pre normalizáciu, metrológiu a skúšobníctvo Slovenskej republiky, že vzalo na vedomie jeho rozhodnutie o zrušení kontraktu so spoločnosťou OAO ATOMENERGOEXPORT a hľadaní nového obchodného partnera, ktorý prevezme práva a povinnosti predchádzajúceho partnera. Následne Úrad pre normalizáciu, metrológiu a skúšobníctvo Slovenskej republiky informoval, že novým partnerom pre projekt budovania Cyklotrónového centra bude na ruskej strane spoločnosť ZAO TECHNOMEDEXPORT Moskva. 
Ministerstvo financií Slovenskej republiky listom štátneho tajomníka V. Podstránskeho č. MF/9266/2004-3 zo dňa 1. októbra 2004 informovalo Ministerstvo financií Ruskej federácie, že zobralo na vedomie informáciu Úradu pre normalizáciu, metrológiu a skúšobníctvo Slovenskej republiky o zrušení uvedeného kontraktu so spoločnosťou OAO ATOMENERGOEXPORT a o novom ruskom obchodnom partnerovi – spoločnosti ZAO TECHNOMEDEXPORT. Súčasne navrhlo ruskej strane vypracovať dodatok k Protokolu z 28. augusta 2002, ktorým by vlády obidvoch krajín vyjadrili súhlas so zmenou dodávateľa Cyklotrónového centra Slovenskej republiky.
Úrad pre normalizáciu, metrológiu a skúšobníctvo Slovenskej republiky má záujem na neodkladnom pokračovaní projektu výstavby Cyklotrónového centra Slovenskej republiky zo zdrojov ruskej zadlženosti voči Slovenskej republike. Vzhľadom k tomu, že vo vládami obidvoch krajín schválenom Protokole z 28. augusta 2002 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994 v znení Protokolu z 28. augusta 2002 je ako partner Úradu pre normalizáciu, metrológiu a skúšobníctvo uvedená na ruskej strane spoločnosť, ktorá neplnila povinnosti a v dôsledku toho bol s ňou zrušený kontrakt, je potrebné v príslušnom ustanovení vykonať navrhovanú zmenu na úrovni vlád obidvoch krajín.
Ministerstvo financií Slovenskej republiky preto odporúča vláde Slovenskej republiky schváliť  návrh na zmenu štvrtého odseku bodu 3.2. Protokolu z 28. augusta 2002 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994 v znení Protokolu z 28. augusta 2002. 
Schválením uvedenej zmeny sa nemenia žiadne z ostatných dohodnutých podmienok týkajúcich sa financovania, termínov dodávok a ostatných záväzkov dodávateľa.

Zmena Protokolu

Protokol z 28. augusta 2002 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994 v znení Protokolu z  28. augusta 2002 sa mení vo štvrtom odseku bodu 3.2. nasledovne:
	„medzi ZAO TECHNOMEDEXPORT a Úradom pre normalizáciu, metrológiu a skúšobníctvo Slovenskej republiky o výstavbe cyklotrónu v Slovenskej republike ...“